Miinakivi (ehk Ohvrikivi).  Kaalepi külas Rava metskonna Seidla-Aru vahtkonnnas asuv roosakashall graniitrahn, mille pikkus on 5,6 m, laius 4,7 m, kõrgus 2,8 m ja ümbermõõt 18,1 m. Rahn on väga kvartsirikas, kivi külgedel on jälgitavad korrapäratud kvartsisooned ja -pesad. Rahnu põhiplaan on 5-nurkne. Rahn meenutab muna, mille pikitelg on ida-läänesuunaline.  Lael esineb looduslik, ligi 1 m laiune ja 5 cm sügavune lohk, mille põhi on sile. Põlemisjälgi ega tuhka lohus pole. Lohu nõlvadelt on kivi koorunud: võib-olla ammuaegse põletamise jäljed. Lohust tuleb alla laugete nõlvadega renn. Miinakivi on üleni lõhenenud, kusjuures eralduslõhed on kaldega lõunasse. Rahnu küljed on järsud, välja arvatud lõunakülg, mis on kallak. Pind on üldiselt sile ja kivi kaetud õhukese samblakorraga. Nime olevat see rahn saanud Miina-nimelise naise järgi, kes enese kivi juures  kasvanud kuuse külge üles poonud.